Selenocysteín

Selenocysteín (skratka Sec alebo U, niekedy SeCys) je zvláštna proteínogénna aminokyselina podobná cysteínu, ale na rozdiel od neho má namiesto atómu síry atóm selénu. Niekedy sa označuje ako 21. proteinogénna aminokyselina (pričom pyrolyzín sa označuje ako 22. protínogénna aminokyselina).

Selenocystein sa viaže na špeciálnu tRNA, ktorá nesie antikodón UCA. Tento antikodón rozoznáva UGA kodón na mRNA, čo je za normálnych okolností stop kodón – žiadna aminokyselina by sa v tomto prípade nemala zaradiť a predlžovanie proteínu by sa malo zastaviť. To, že sa zaradí aminokyselina selenocysteín, je spôsobené sekvenciou, ktorá sa nazýva SECIS element. U prokaryotov sa táto sekvencia nachádza v bezprostrednom okolí kodónu UGA, u eukaryotov je zaradená až na koniec génu. 

Bielkoviny, ktoré obsahujú selenocysteín, sa označujú ako selenoproteíny. Patria sem napríklad tioredoxínreduktáza, glutatiónperoxidázy, dejodinázy tyroidných hormónov alebo formiátdehydrogenázy.

Biosyntéza 
Selenocysteín sa syntetizuje priamo na tRNA, ktorá potom umožňuje jeho zaradenie do bielkovín počas translácie. Podobne je to u niektorých organizmov napríklad aj u asparagínu či glutamínu. Táto tRNA, tRNASec, sa najprv aminoacyluje seryl-tRNA syntetázou (SerRS), takže sa na ňu naviaže serín:

 tRNASec + serín + ATP → Ser-tRNASec + ADP + Pi
Serín sa premieňa na fosfoserín pôsobením O-fosfoseryl-tRNASec kinázy:
 Ser-tRNASec + ATP → Sep-tRNASec + ADP
Nakoniec sa fosfoserín premieňa na selenocysteín pôsobením O-fosfoseryl-tRNASec:selenocysteinyl-tRNASec syntázy:
 Sep-tRNASec + SePO3 → Sec-tRNASec + Pi

Galéria

Referencie

Iné projekty

Zdroj 

Proteínogénne aminokyseliny
Zlúčeniny selénu